Na osnovu člana 27. Zakona o ustanovama („Službene novine R BiH“, broj: 6/92, 8/93 i 13/94.), člana 96. Zakona o osnovnom odgoju i obrazovanju („Službene novine HNK“, broj: 5/2000, 4/2004, 5/2004 i 1/2014), člana 87. i člana 122. Pravila Osnovne škole u privatnom vlasništvu „Međunarodne osnovne škole Mostar“, Školski odbor Međunarodne osnovne škole Mostar na svojoj 3. sjednici, održanoj 30.03.2026. godine, donosi
PRAVILNIK 
O ODGOJNOJ, ODGOJNO-DISCIPLINSKOJ I MATERIJALNOJ ODGOVORNOSTI UČENIKA
Članak 1.
Ovim Pravilnikom uređuju se obaveze i odgovornosti učenika, vrsta povrede obaveze učenika, odgojno-disciplinski postupak, odgojne i odgojno-disciplinske mjere, nadležnost za izricanje mjera, pravna zaštita učenika i materijalna odgovornost učenika Osnovne škole u privatnom vlasništvu „Međunarodne osnovne škole“ Mostar (u daljem tekstu Škola).
Svrha izricanja odgojno-disciplinskih mjere je da se njenim izricanjem utječe na promjenu ponašanja učenika kojem je mjera izrečena te da bude poticaj na odgovorno i primjerno ponašanje drugim učenicima. 
Članak 2.
U školi su zabranjenje diskriminatorne aktivnosti, odnosno aktivnosti kojima se ugrožavaju, omalovažavaju, diskriminiraju ili izdvajaju lica po osnovi rasne, nacionalne, etničke, jezičke, vjerske, ili spolne pripadnosti, fizičkih ili psihičkih svojstava, smetnji u razvoju ili invaliditetu, zdravstvenog stanja, uzrasta, socijalnog ili kulturnog porijekla, imovnog stanja odnosno političke opredjeljenosti i podsticanja ili nespriječavanja takvih aktivnosti i po drugim osnovama utvrđenih zakonom koji propisuje zabranu diskriminacije.
Diskriminaciju lica ili grupa predstavlja svako neposredno i posredno, na otvoren ili prikriven način isključivanje ili ograničavanje prava i sloboda, nejednako postupanje ili propuštanje činjenja, odnosno neopravdano pravljenje razlika povlađivanjem ili davanjem prvenstva.
Članak 3.
U školi je zabranjen svaki oblik nasilja i zlostavljanja od strane učenika nad drugim učenikom, nastavnikom, stručnim suradnikom i drugim zaposlenim.
Zabranjeno je fizičko, psihičko i socijalno nasilje, fizičko kažnjavanje i vrijeđanje ličnosti, seksualna zloupotreba učenika ili zaposlenih.
Fizičko nasilje predstavlja nasilno ponašanje učenika prema drugim učenicima i zaposlenima.
Psihičko nasilje je ponašanje koje dovodi do trenutnog ili trajnog ugrožavanja psihičkog i emocionalnog zdravlja i dostojanstva učenika ili zaposlenog.
Socijalno nasilje predstavlja isključivanje učenika iz grupe vršnjaka.
Škola je dužna da podnese prijavu nadležnom organu ako kod učenika primjeti znakove nasilja, zlostavljanja ili zanemarivanja.
Škola je dužna postupati prema Protokolu o postupanju u slučaju nasilja HNK/Ž ako kod učenika primjeti znakove bilo kakvog oblika nasilja.

1. OBAVEZE UČENIKA
Članak 4.
U ostvarivanju prava i obaveza učenik ne smije da ugrožava druge u ostvarivanju njihovih prava.
Obaveze učenika su da:
1) redovno pohađa nastavu i izvršava školske obaveze.
2) poštuje školska pravila, odluke direktora, nastavnika i organa škole.
3) savjesno radi na usvajanju znanja, vještina i vrijednosnih stavova propisanih školskim programom, prati vlastiti napredak i izvještava o tome nastavnika i roditelje, odnosno staratelje.
4) ne ometa izvođenje nastave i ne napušta sat bez prethodnog odobrenja nastavnika.
5) poštuje osobnost drugih učenika, nastavnika i ostalih zaposlenih u školi.
6) blagovremeno pravda izostanke (najkasnije u roku od tri dana od dana prvog izostanka).
7) u postupku ocjenjivanja pokaže svoje stvarno znanje bez krištenja raznih oblika prepisivanja i drugih nedozvoljenih oblika pomoći.
8) stara se o očuvanju životne sredine i ponaša u skladu sa pravilima ekološke etike.
9) čuva imovinu škole i čistoću i estetski izgled školskih prostora.
Svi učenici imaju obavezu da poštuju pravila ponašanja koja škola propisuje.

2. ODGOJNI RAD S UČENICIMA
Članak 5.
Sa učenikom koji vrši povredu pravila ponašanja ili se ne pridržava odluke direktora ili organa škole, neopravdano izostaje sa nastave pet sati, odnosno koji svojim ponašanjem ugrožava druge u ostvarivanju njihovih prava, škola je dužna da, uz učešće roditelja, odnosno staratelja učenika, pojača odgojni rad aktivnostima: u okviru odjeljenske zajednice, stručnim radom odjeljenskog starješine, pedagoga, psihologa, posebnih timova, a kada je to neophodno da surađuje sa odgovarajućim ustanovama socijalne, odnosno zdravstvene zaštite na promjeni ponašanja učenika.
3. DISCIPLINSKA ODGOVORNOST UČENIKA
Članak 6.
Učenik može da odgovara za lakše povredu obaveza utvrđenu ovim pravilnikom i za težu povredu obaveze koja je u vrijeme izvršenja bila propisana Zakonom ili posebnim aktom škole.
Članak 7.
Učenici su dužni savjesno izvršavati svoje obaveze i poštovati odredbe ovog Pravilnika, kućnog reda i drugih internih propisa škole.
Članak 8.
Teže povrede učeničkih dužnosti su:
- neopravdano izostajanje sa nastave u obimu koji je propisan ovim pravilima.
- prepravka podataka u svjedočanstvu, diplomi, đačkoj knjižici i drugim javnim ispravama koje izdaje škole.
- dopisivanje podataka u evidenciji škole.
- krađa imovine škole, poduzeća, učenika ili nastavnika, odnosno uposlenika škole.
- konzumiranje, podstrekavanje na konzumiranje, odnosno pomaganje učeniku u upotrebi alkohola ili narkotika.
- izazivanje, odnosno sudjelovanje u tuči u prostorijama i dvorištu škole, na praktičnoj nastavi, na ekskurziji ili izletu, te tijekom realizacije drugih nastavnih i izvannastavnih aktivnosti.
- posjedovanje oružja ili hladnog oruđa u prostorijama i dvorištu škole, na praktičnoj nastavi, na ekskurziji ili izletu, te tijekom realizacije drugih nastavnih i izvannastavnih aktivnosti.
- izazivanje nacionalne, etničke ili vjerske netrpeljivosti, nemaran odnos prema radu, učenju i aktivnostima u školi.
- neprimjeren odnos prema učenicima, nastavnicima i drugim uposlenicima i školskoj imovini.
- kašnjenje na nastavu koje se ponavlja.
- korištenje mobitela i nosača zvuka u tijekom sata.
- prisvajanje tuđih stvari i imovine.
- drsko i nepristojno ponašanje prema drugovima, nastavnicima i ostalim uposlenim u školi.
- javno odbijanje izvršavanja naloga nastavnika. 
- nanošenje težih tjelesnih povreda učeniku, nastavniku ili drugom uposleniku škole, a težina tjelesne povrede utvrđuje se na osnovu lječničkog nalaza.
- namjerno nanošenje materijalne štete školi u većem obimu ili vrijednosti uništavanja školskog inventara i opreme.
- netočno davanje podataka o sebi u cilju obmane.
- pušenje u prostorijama i dvorištu škole.
- nepoštivanje odluke organa škole.
- u tijeku sata prepisivati od drugim kontrolne, pismene i test radove.
- nepridržavanje propisa o zaštiti.
- ometanje nastavnika u izvođenju nastave (pričanje, dovikivanje, okretanje, šaptanje učeniku koji odgovara) koje se ponavlja.
i druge povrede utvrđene odlukom organa škole i drugim aktima škole.
Članak 9.
Lakše povrede učeničke dužnosti su:
- kašnjenje na nastavu ili neopravdano napuštanje nastave.
- nepridržavanje pravila kućnog reda u manjem obimu.
- omatanje nastavnika u izvođenju nastave (pričanje, dovikivanje, okretanje, šaptanje učeniku koji odgovara).
- lakše remećenje reda u svom ili drugom odjeljenju.
- lakše remećenje reda na javnim mjestima.
- nekorektno ponašanje prema učenicima.

4. IZRICANJE ODGOJNO- DISCIPLINSKIH MJERA
Članak 10.
Odgojno-disciplinske mjere za lakše i teže povrede propisane ovim Pravilnikom su:
a) pismena opomena razrednika, koja povlači ocjenu iz vladanja „dobro“
b) ukor odjeljenskog vijeća, koja povlači ocjenu iz vladanja „dobro“
c) strogi ukor nastavničkog vijeća, koja povlači ocjenu iz vladanja „loše“
d) premještaj u drugu najbližu školu na području općine, koja povlači ocjenu iz vladanja „loše“ (ova mjera se može izreći samo učeniku/učenici od petog do devetog razreda)

Odgojno-disciplinske mjere se, po pravilu, izriču postupno, u skladu sa težinom povrede, uz poštivanje pedagoških principa i individualnih okolnosti učenika.
U obrazloženju odgojno-disciplinske mjere navest će se mjesto, vrijeme i način na koji je došlo do neprihvatljivog ponašanja, kao i posljedice koje su nastupile ili su mogle nastupiti. Obrazloženje mora sadržavati i podatke o prethodno poduzetim preventivnim i odgojnim mjerama, kao i prijedloge za pružanje pomoći i podrške učeniku s ciljem otklanjanja uzroka neprihvatljivog ponašanja.
Odgojno-disciplinska mjera „pismena opomena razrednika“ izriče se za lakše povrede dužnosti učenika, dok se ostale odgojno-disciplinske mjere izriču za teže povrede dužnosti učenika.
Pedagoška mjera pismene opomene razrednika izriče se najkasnije u roku od 10 dana od dana saznanja za neprihvatljivo ponašanje učenika.
Ostale odgojno-disciplinske mjere izriču se najkasnije u roku od 15 dana od dana saznanja za neprihvatljivo ponašanje učenika.
O disciplinskoj odgovornosti učenika za koju se izriče mjera premještaja u drugu školu odlučuje disciplinska komisija.
Disciplinsku komisiju čine predsjednik i dva člana koje bira školski odbor iz reda nastavnika na početku školske godine.
U disciplinsku komisiju ne mogu biti imenovani članovi školskog odbora i direktor škole.
Inicijativu za pokretanje disciplinskog postupka može podnijeti svaki zaposlenik škole.
Disciplinska komisija donosi odluke većinom glasova, a o njenom radu vodi se zapisnik.
Učenik mora biti saslušan pred disciplinskom komisijom, osim ako se bez opravdanih razloga ne odazove na uredno dostavljen poziv.
Disciplinski organi dužni su najmanje jednom godišnje podnijeti školskom odboru izvještaj o izrečenim odgojno-disciplinskim mjerama.
Nakon provedenog postupka nadležni organ donosi odluku kojom se učenik proglašava odgovornim i izriče odgovarajuća odgojno-disciplinska mjera ili se postupak obustavlja.
Članak 11.
Na rješenje o izricanju odgojno-disciplinske mjere, učenik, odnosno njegov roditelj ili staratelj može izjaviti žalbu Školskog odboru škole u roku od osam dana od dana dostavljanja rješenja.
U odlučivanju po žalbi Školski odbor može donijeti odluku kojom:
a) odbacuje žalbu kao nedopuštenu, neurednu ili neblagovremenu i potvrđuje odluku prvostupanjskog organa.
b) odbija žalbu kao neosnovanu i potvrđuje odluku prvostupanjskog organa.
c) prihvaća žalbu kao osnovanu i vraća istu na ponovni postupak prvostupanjskom organu.
d) prihvaća žalbu i preinačuje odluku prvostupanjskog organa i primjenjuje drugu disciplinsku mjeru koju smatra primjerenim.
Školski odbor je obavezan donijeti odluku u roku od osam dana od dana prijema žalbi.
Odluka Školskog odbora je konačna, osim u slučaju kada se radi o izrečenoj mjeri premještaj učenika u drugu školu gdje roditelj, odnosno staratelj učenika može uložiti prigovor Ministarstvu u roku od tri dana od dana prijema pismene odluke drugostupanjskog organa.
Ulaganje prigovora odlaže izvršenje izrečene mjere.
Članak 12.
Izrečena odgojno-disciplinska mjera povlači snižavanje ocjene iz vladanja učenika u skladu sa prethodnim člankom ovog Pravilnika.
Članak 13.
Neopravdani izostanci sa nastave u toku školske godine povlači izricanje odgojno-disciplinskih mjera učenicima i smanjivanje ocjene iz vladanja:
- do 10 neopravdanih izostanaka – vladanje primjerno;
- od 11 do 15 neopravdanih izostanaka – pismena opomena razrednika, vladanje: dobro;
- od 16 do 25 neopravdanih izostanaka – ukor odjeljenskog vijeća, vladanje: dobro;
- od 26 do 35 neopravdanih izostanaka – ukor direktora, vladanje: dobro;
- od 36 do 45 neopravdanih izostanaka – strogi ukor nastavničkog vijeća, vladanje: loše;
- preko 45 neopravdanih izostanaka, premještaj u drugu školu, vladanje: loše.
Članak 14. 
Za izostajanje sa nastave razrednik je dužan da zatraži od učenika, roditelja ili staratelja opravdanje. Ako učenik ili roditelj odnosno staratelj ne dostave odgovarajuće opravdanje u roku od 8 dana od dana izostajanja, takvi izostanci se smatraju neopravdanim, osim u slučaju dužeg bolovanja. 


Članak 15.
Izostanci sa nastave pravdaju se pismenim lječničkim uvjerenjem kada je u pitanju bolest koja traje duže od 3 dana uzastopno, a kada je u pitanju društvena obaveza, pravdanje se vrši predočenjem poziva ili nekog drugog odgovarajućeg dokaza.
Usmeno pravdanje od strane roditelja se vrši kada je u pitanju izostanak iz privatnih razloga ili neki drugi razlog, samo do 3 dana uzastopno.
Ukoliko su ovakva pravdanja učestala, razrednik može da traži dodatna uvjerenja ili da pravdanje ne prihvati.
Članak 16.
Izostanak sa nastave do 3 dana odobrava razrednik, od 4 do 7 dana direktor, a preko 7 dana Nastavničko vijeće, cijeneći opravdanost razloga za odsustvanje sa nastave i blagovremenost najave.

5. UBLAŽAVANJE I UKIDANJE MJERE
Članak 17.
Po završetku nastavne godine konačna odluka o izrečenoj odgojnoj, tj. odgojno-disciplinskoj mjeri može se ublažiti ili ukinuti.
Postupak za zamjenu ili ukidanje izrečene odgojne i odgojno-disciplinske mjere pokreće se na zahtjev učenika, odnosno odjeljenskog starješine ili odjeljenske zajednice, a odluku o zamjeni  ili ukidanju izrečene mjere donosi nastavničko vijeće. Odluka ovog organa je konačna.
Članak 18.
Nastavničko vijeće škole može usvojiti zahtjev za ublažavanje ili ukidanje izrečene odgojno-disciplinske mjere, ako utvdi da je: 
1. Izrečena odgojno i odgojno-disciplinska mjera dala očekivane rezultate odgojnog djelovanja, odnosno da je odgojno djelovala na učenika;
2. U postupku utvrđivanja odgovornosti učenika ili prilikom izricanja odgojno i odgojno-disciplinske mjere učinjen propust ili primjenjen propis na štetu učenika, odnosno da nisu uzete u obzir sve olakšavajuće okolnosti koje su u prilog učeniku;
3. Nastupila promjena, odnosno da bi utvrđene činjenice koje, da su bile poznate u vrijeme izricanja odgojno i odgojno-disciplinskih mjera, dovele bi do izricanja blaže odgojne mjere ili do oslobođenja od odgovornosti.

6. EVIDENCIJA O IZREČENIH ODGOJNIM I ODGOJNO-DISCIPLINSKIM MJERAMA
Članak 19.
O izrečenim odgojnim i odgojno-disciplinskim mjerama evidenciju vodi razredni starješina.
Izrečene odgojno-disciplinske mjere se obavezno evidentiraju u razrednoj knjizi i đačkoj knjižici.
Za ispravnu evidenciju odgovara razredni starješina.



7. MATERIJALNA ODGOVORNOST UČENIKA
Članak 20.
Učenik može odgovarati i materijalno, za štetu koju je učinio namjerno ili iz krajnje nepažnje.
Učenik koji namjeno ili iz krajnje nepažnje prouzrokuje materijalnu štetu školi dužan je da je nadoknadi.
Ako štetu prouzrokuje više učenika, svaki učenik odgovara za dio štete koju je prouzrokovao.
Ako se ne može pouzdano utvrditi pojedinačno učešće svakog učenika u šteti, smatra se da su svi učenici podjednako odgovorni za štetu i nadoknađuju je solidarno.
Članak 21.
Utvrđivanje postojanja štete i materijalne odgovornosti vrši se usporedno sa vođenjem disciplinskog postupka organa koji vodi disciplinski postupak. Visina štete utvrđuje se na osnovu cjenovnika ili knjigovodstvene vrijednosti ili stručnim procjenjvanjem.
Članak 22.
Učenik može biti oslobođen od plaćanja naknade štete u cjelini ili djelomično samo u slučaju da bi plaćanjem naknade štete obitelji učenika bila u teškoj situaciji ili ako zbog teške situacije nije u mogućnosti da plati štetu.
Odluka o oslobađanju učenika od plaćanja za učinjenju štetu donosi Školski odbor škole po uloženoj molbi učenika.
Članak 23.
Postupak za utvrđivanje odgovornosti učenika ne može se pokrenuti ni voditi po isteku roka od šest mjeseci od dana kada je učinjena povreda dužnosti učenika.
Članak. 24.
Škola je obavezna da upozna učenike s njihovim pravima odnosno dužnostima i odgovornostima utvđenim zakonom i pravilima Škole.

11. ZAVRŠNE ODREDBE
Članak 25.
Odjeljenske starješine obavezno upoznaju sve učenike svog odjeljenja sa odredbama ovog pravilnika od dana stupanja na snagu pravilnika i na početku svake školske godine.
Za sve što nije regulirano ovih pravilnikom primjenjivat će se odredbe Zakona, Zakona o osnovnom odgoju i obrazovanju HNK/Ž, Pravila škole, drugog općeg akta škole i svih ostalih pozitivnih pravnih propisa koji reguliraju ovu oblast.
Članak 26.
Ovaj Pravilnik je objavljen na oglasnoj ploči Škole te se primjenjuje danom objave.
Stupanjem na snagu ovog Pravilnika stavlja se van snage i prestaje važiti Pravilnik o odgojnoj, odgojno-disciplinskoj i materijalnoj odgovornosti učenika, broj: 24-1/13 od 26.09.2013. godine.

 Djelovodni broj: 89-1/2026
 Datum: 30.03.2026. godine                                                              
Predsjednik Školskog odbora
______________________


